সিরিজ শুরু হওয়ার আগে বাংলাদেশের ক্রিকেটাররা অনেক বড় গলায় বলেছিলেন, ঘরের মাঠে অস্ট্রেলিয়াকে চাপে রাখবেন। চ্যাম্পিয়নদের পিছু হটাবেন। কিন্তু তাদের সেই অহমিকা গুঁড়িয়ে দিয়েছেন ক্লার্ক, হাসি, পন্টিং, ওয়াটসনরা। তিন  ম্যাচের ওয়ানডে সিরিজের প্রথম ম্যাচে ৬০ রানে হারানোর পর এবার দ্বিতীয় ম্যাচে ৯ উইকেটে হারিয়ে টাইগার খ্যাত ক্রিকেটারদের মুখে কালি লাগিয়ে দিয়েছে। অস্ট্রেলিয়াকে চাপে রাখার কথা যেন কাল তারা ভুলেই গিয়েছেন। মাঠে ব্যাট বলে জবাব দিয়েছেন অস্ট্রেলিয়ার ক্রিকেটাররা। সাকিব শুনিয়েছিলেন, তিনি এক ম্যাচ জিততে চান। জেতার মতো সে বিশ্বাস তাদের আছে। কিন্তু তার আগেই ২ ম্যাচ জিতে সিরিজটা অজিদের পকেটে চলে গেছে। এখনো এক ম্যাচ বাকি আছে বলে সুযোগ নেবে, এমন কথা কেউ ভুলেও মনে করতে চান না। পেছনের দিকে তাকিয়ে অন্তত প্রথম দুই ম্যাচের  স্কোরকার্ডের ওপর চোখ রাখলে সহজেই অনুমেয় শেষ ম্যাচে কী হতে পারে। অলৌকিক কিছু না ঘটলে শেষ ম্যাচটাও অজিদের পকেটে ঢুকছে তা নিয়ে কেউ তর্ক করবেন বলে মনে হয় না। কাল টস জিতে ব্যাটিং নেয়া বাংলাদেশ কেন এমন দুরবস্থার স্বীকার হলো বা কেন স্পিনাররা পদে পদে হোঁচট খেলেন, এবার আর সে কথা দাম্ভিক অধিনায়ক সাকিব আল হাসানের কাছ থেকে জানা গেল না। অস্ট্রেলিয়ার কাছে ৯ উইকেটে হারের পর কাল সাকিব সাংবাদিকদের মুখোমুখি হননি। কথা বলতে পাঠান শাহরিয়ার নাফীসকে। সাকিব কেন আসেননি জানতে চাইলে নাফীস বলেন, এটা টিম ম্যানেজমেন্টের ব্যাপার।  বাংলাদেশের এই লজ্জাজনক হারের পেছনে সব কৃতিত্ব ঢেলে দিলেন অস্ট্রেলিয়ার অলরাউন্ডার ওয়াটসনের প্রতি। কারণ শাহরিয়ার বলছেন, আসলে ওয়াটসন এমন একটা ইনিংস খেলে ফেলেছেন যেখানে কারো কিছু করার ছিল না। যে কোনো কথার প্রসঙ্গ ঘুরে ফিরে আসে ওয়াটসনের ৯৬ বলে ১৮৫ রানের ক্যারিয়ার সেরা ইনিংস। নাফীসের কথায় আভাস, ওই একটা ইনিংস যদি ভালো না হতো তাহলে ম্যাচটা লড়াইয়ের মতোই ছিল। নাফীস বললেন, দেখুন এধরনের ইনিংস সবসময় হয় না। ওয়াটসন চাইলেই আরেকটা ম্যাচে এই ইনিংস খেলতে পারবে না। এমন ইনিংস দেখবেন ক্যারিয়ারে একটা দুইটা হয়। ১ উইকেট হারিয়ে  অস্ট্রেলিয়া ১২ ওভারে ৬৪ রান করে। নাফীস বলছেন, এ সময় আমরা যদি আরো ১ উইকেট নেয়ার পাশাপাশি আরো ২টি উইকেট তুলে নিতে পারতাম তাহলে ভালো হতো। তিনটা উইকেট পড়ে গেলে ওরা এতো সহজে জিততে পারতো না। ওদেরকে চেপে ধরা সম্ভব হতো। ১৬০ রানের পর অজিরা বেধড়ক পেটানো শুরু করছিল তখন কিছুই করার ছিল না। মাত্র একজন ব্যাটসম্যান যদি ১৮৫ রান করে ফেলে তাহলে অন্য ব্যাটসম্যানদের আর কিছুই করার থাকে না। ৯ উইকেটে ম্যাচ হেরে বাংলাদেশের নাফীস হতাশ হতে চান না। তারা সবকিছুকে ইতিবাচকভাবে দেখতে চান। বললেন, সব ব্যাটসম্যান রান করে না। তাহলে ওয়ানডে ম্যাচে  অহরহ ৪শ রান হয়ে যাবে। হতাশ শাহরিয়ার নাফীস, যিনি ৫৬ রানের ইনিংস উপহার দিয়েছেন কাল। ইমরুল কায়েস উদ্বোধনী জুটিতে ৪১ বল খেলে মাত্র ৫ রান করেছেন। ইমরুল অনেকটা ক্ষতি করে দিয়ে গেছেন। কোনো ভীত গড়তে ব্যর্থ ইমরুলের ব্যাপারে শাহরিয়ার নাফীস বলেন, ইমরুল তো গত দেড় বছর ভালো খেলছেন। একদিন খারাপ খেলতে পারেন। তার সমালোচনা করা ঠিক হবে না। আমাদের তামিমও ভালো খেলেছেন, দ্বিতীয় ম্যাচে খেলতে পারেনি। আসলে আমরা যেভাবে ব্যাটিং করার পরিকল্পনা নিয়ে মাঠে নামি সেটা করতে পেরেছি। যেমন ধরুন ২৩০ থেকে ২৫০ রান। আমরা সেভাবেই ব্যাট করেছি। এই  উইকেটে এ ধরনের প্রতিপক্ষকে নিয়ে মোকাবেলা করার অভ্যাস আমাদের আছে। শুরুতে ৬৫ রানে তিন উইকেট পড়ে গিয়েছিল। তারপরও আমরা একটা জুটি গড়ে তুলেছিলাম। ভালো পার্টনারশীপ এনে দিয়েছি। এটা কী ভালো দিক না? বাংলাদেশের ব্যাটিং অর্ডার যখন ভেঙ্গে পড়ছিল তখন মাহমুদুল্লাহ রিয়াদ এবং মুশফিকুর রহিম জুটি ৭৯ রানের পার্টনারশিপ ছাড়াও শাহরিয়ার নাফীজের ৫৬ রান দলের জন্য বিরাট অবদান রাখে। কিন্তু নাফীজ যেভাবে আউট হয়েছেন তা মানতে পারছেন না। অনেক কঠিন বল খেলেছেন ভালোভাবে। কিন্তু বাজে বলের সময় আউট হয়েছেন নাফীস। এমনিতেই দলে ঠাঁই হচ্ছিল না। চাপের  মধ্যে ছিলেন নাফীস। গত ম্যাচে ১ বল খেলেই ড্রেসিং রুমে চলে গিয়েছিলেন। আর কাল যখন ক্রিজে টিকে গেলেন তখন লক্ষ্য ছিল দলকে ভালো অবস্থানে নিয়ে যাওয়া। কিন্তু শেষ পর্যন্ত হলো না। নাফীস বলছেন, শক্ত পরিশ্রম করেছি, কঠিন বল খেলে ফেলেছি। অথচ বাজে বলে আউট হয়েছি। আম্পায়ার এই আউট না দিলেও পারতেন। স্পিনার আব্দুর রাজ্জাক ৭ ওভারে ৫৮ রান দিয়েছেন, রুবেল হোসেন ৬ ওভারে ৫৭ রান দিয়েছেন, ৩ ওভারে ৪৬ রান দিয়েছেন সোহরাওয়ার্দী শুভ। শফিউলের প্রথম ওভারে পর পর ৩টা ৪ মারেন ওয়াটসন। রাজ্জাকের বলে ৩টা ৬ মেরেছেন, আর শুভর বলে পর পর ৪টা ৬ মেরেছেন  ওয়াটসন। অস্ট্রেলিয়ান এই ব্যাটসম্যান মোট ১৫টা ৬ মেরে বিশ্ব রেকর্ড গড়েছেন কাল শেরেবাংলা মাঠে। ছক্কার মারগুলো এতো বেশি উঁচুতে লাফিয়ে উঠেছিল যে ছোট মাঠ হলে হয়তো স্টেডিয়ামের বাইরে বল চলে যেতো। অস্ট্রেলিয়ার বিরুদ্ধে স্পিনাররা অবদান রাখতে পারেননি। ম্যাচ হেরে বুঝতে পারছেন শাহরিয়ার নাফীস, ভালো বোলিং হয়নি। স্পিনারদের ব্যর্থতায় ওয়াটসন এতোদূর এগিয়েছেন। ইনিংসের শুরু থেকে ভালো বল করা হয়নি বলে মানছেন শাহরিয়ার নাফীস। বললেন, আসলে দেখুন আমরা তো এই স্পিনারদের নিয়েই জিম্বাবুয়ে নিউজিল্যান্ডকে ঘায়েল করেছিলাম। এমনকি অস্ট্রেলিয়ার  সাথে প্রথম ম্যাচে পাওয়ার প্লে পর্বটি বাদ দিলে আমরা কিন্তু ভালো বল করেছি। আসলে ওয়াটসনের মতো ভালো ব্যাটসম্যান যদি ক্রিজে দাঁড়িয়ে যায় তাহলে যেভাবেই বল ফেলুন না কেন লাভ হয় না। স্কোর কার্ড টস : বাংলাদেশ বাংলাদেশ রান বল ৪/৬ তামিম ইকবাল ক ওয়াটসন ব জনসন ৫ ৭ ১ ইমরুল কায়েস ক ওয়াটসন ব জনসন ৫ ৪১ ০ শাহরিয়ার নাফীস কট ও বল স্মিথ ৫৬ ৭৩ ৬ রকিবুল হাসান ব হেস্টিংস ০ ৩ - সাকিব আল হাসান ব স্মিথ ৯ ২৩ ১  মুশফিকুর রহিম অপরাজিত ৮১ ৮০ ৯/১ মাহমুদুল্লাহ রিয়াদ এরবিডব্লিউ ব ওয়াটসন ৩৮ ৫১ ১/০ সোহরাওয়ার্দী শুভ ক স্মিথ ব জনসন ১৬ ১৭ ৩/০ শফিউল ইসলাম অপরাজিত ৯ ৭ ১/০ অতিরিক্ত (বাই ৪, লেগ ১, নো-২, ও-৩) ১০ মোট (৫০ ওভারে ৭ উইকেটে) ২২৯ ব্যাট করেননি : আব্দুর রাজ্জাক, রুবেল হোসেন। উইকেট পতন : ১/৯ (তামিম ১.৪), ২/২৭ (ইমরুল ১০.৬), ৩/২৮ (রকিবুল ১১.৪), ৪/৬৫ (সাকিব ২০.৫), ৫/৮৮ (শাহরিয়ার ২৬.৬), ৬/১৬৭ (মাহমুদুল্লাহ ৪৩.২), ৭/১৯৫ (সোহরাওয়ার্দী ৪৭.২)। বোলিং : ব্রেট লী  ১০-২-৩৭-০, জনসন ১০-০-৫৪-৩, হেস্টিংস ৬-০-২০-১, ওয়াটসন ৭-০-৩৫-১, স্মিথ ৭-০-৩৪-২, ডোহার্তি ১০-০-৪৪-০। অস্ট্রেলিয়া রান বল ৪/৬ ওয়াটসন অপরাজিত ১৮৫ ৯৬ ১৫/১৫ হ্যাডিন ক রিয়াদ ব সাকিব ৮ ১৯ ১/০ রিকি পন্টিং অপরাজিত ৩৭ ৪২ ২/১ অতিরিক্ত (ও-১, নো-১) ২ মোট (২৬ ওভারে ১ উইকেটে) ২৩২ উইকেট পতন : ১/৬২ (হ্যাডিন, ৮.৩০)। বোলিং : শফিউল ইসলাম ২-০-২৭-০, আব্দুর রাজ্জাক ৭-০-৫৮-০, সাকিব আল হাসান ৭-১-৩৫-১, রুবেল হোসেন ৬-০-৫৭-০, সোহরাওয়ার্দী শুভ ৩-০-৪৬-০,  মাহমুদুল্লাহ রিয়াদ ১-০-৯-০। প্লেয়ার অব দ্য ম্যাচ : শেন ওয়াটসন ফল : অস্ট্রেলিয়া ৯ উইকেটে জয়ী। সিরিজ : তিন ম্যাচে অস্ট্রেলিয়া ২-০তে এগিয়ে। তৃতীয় ও শেষ ম্যাচ : ১৩ এপ্রিল।